Asus 6Z हुआ भारत में लॉन्च, रोटेटिंग कैमरा और 5,000 एमएएच बैटरी से है लैस  
एंड्रॉयड पाई पर आधारित जे़न यूआई 6 पर चलता है Asus ZenFone 6 
 Asus ZenFone 6 के दो कलर वेरिएंट उतारे गए हैं
Asus ZenFone 6 में है डुअल कैमरा सेटअप के साथ रोटेटिंग मॉड्यूल
Asus 6Z को भारत में लॉन्च कर दिया गया है। यह वाकई में Asus ZenFone 6 ही है। लेकिन कुछ कानूनी दिक्कतों के कारण कंपनी भारत में ‘Zen' ट्रेडमार्क का इस्तेमाल नहीं कर सकती। Asus 6Z दिखने में बिल्कुल ही ग्लोबल मॉडल जैसा है। असूस के फ्लैगशिप स्मार्टफोन Asus 6Z की सबसे अहम खासियत है मोटोराइज़्ड रोटेटिंग कैमरा। यह रियर कैमरे के साथ फ्रंट कैमरे का भी काम करेगा। असूस 6ज़ेड की अन्य खासियतों में स्नैपड्रैगन 855 प्रोसेसर, 8 जीबी तक रैम और 5,000 एमएएच की बैटरी शामिल हैं। यह बिना नॉच वाले फुल-एचडी+ डिस्प्ले के साथ आएगा। याद रहे कि Asus ZenFone 6 को सबसे पहले मई महीने में स्पेन में लॉन्च किया गया था।

असूस 6ज़ेड की भारत में शुरुआती कीमत 31,999 रुपये तय की गई है। इस दाम में 6 जीबी रैम/ 64 जीबी स्टोरेज वेरिएंट को बेचा जाएगा। वहीं Asus 6Z के 6 जीबी रैम/ 128 जीबी स्टोरेज वेरिएंट की कीमत 34,999 रुपये और इसके 8 जीबी रैम/ 256 जीबी वेरिएंट का दाम 39,999 रुपये है। Asus 6Z की बिक्री ई-कॉमर्स साइट Flipkart पर 26 जून से शुरू होगी। Asus 6Z के मिडनाइट ब्लैक और ट्विलाइट सिल्वर कलर वेरिएंट को उतारा गया है।
असूस 6ज़ेड के साथ आपको ट्रांसपेरेंट फोन कवर भी मिलेगा। लॉन्च ऑफर के तहत फ्लिपकार्ट कंप्लीट मोबाइल प्रोटेक्शन (आमतौर पर फ्लैगशिप के लिए 3,999 रुपये) की कीमत 99 रुपये होगी। Asus 6Z को पिछले महीने स्पेन में Asus ZenFone 6 नाम से लॉन्च किया गया था।

डुअल-सिम (नैनो) वाला Asus 6Z एंड्रॉयड पाई पर आधारित जे़न यूआई 6 पर चलता है। कंपनी का वादा किया है कि इस स्मार्टफोन को एंड्रॉयड क्यू और एंड्र्रॉयड आर में अपग्रेड किया जाएगा। कंपनी ने एंड्रॉयड बीटा प्रोग्राम को ज्वाइन कर लिया है। फोन में 6.4 इंच का फुल-एचडी+ (1080x2340 पिक्सल) आईपीएस स्क्रीन है, जिसका आस्पेक्ट रेशियो 19.5:9 है। स्क्रीन-टू-बॉडी रेशियो 92 प्रतिशत है।
असूस 6जे़ड में ऑक्टा-कोर क्वालकॉम स्नैपड्रैगन 855 प्रोसेसर, 8 जीबी तक रैम और ऐड्रेनो 640 जीपीयू का इस्तेमाल हुआ है। अब बात कैमरा सेटअप की। Asus 6Z में डुअल कैमरा सेटअप है, 48 मेगापिक्सल का प्राइमरी सेंसर है जिसका अपर्चर एफ/1.79 है और यह लेसर फोकस के साथ आता है, साथ ही 13 मेगापिक्सल का सेकेंडरी अल्ट्रा-वाइड एंगल कैमरा भी है। फोन में मोटराइज्ड कैमरा दिया है जिसे कंपनी ने फ्लिप कैमरा नाम दिया है। सेल्फी लेने के लिए यह रोटेट हो जाता है।
फोन में डुअल स्पीकर्स के साथ डुअल स्मार्ट एंप्लीफायर और 3.5 मिलीमीटर ऑडियो जैक है। फोन में 256 जीबी तक इनबिल्ट स्टोरेज (UFS 2.1) है, माइक्रोएसडी कार्ड की मदद से स्टोरेज को 2टीबी तक बढ़ाना संभव है। कनेक्टिविटी की बात करें तो ZenFone 6 में यूएसबी टाइप-सी, एनएफसी, वाई-फाई 802.11एसी (वाई-फाई 5), ब्लूटूथ वर्जन 5.0 और जीपीएस शामिल है।
फोन की लंबाई-चौड़ाई 159.1x75.11x8.1-9.1 मिलीमीटर और वज़न 190 ग्राम है। फोन के ऊपरी और निचले हिस्से में स्टीरियो स्पीकर्स हैं, साथ ही नोटिफिकेशन एलईडी लाइट भी दी गई है। Asus ब्रांड के इस फोन में जान फूंकने के लिए 5,000 एमएएच की बैटरी है जो क्विक चार्ज 4.0 सपोर्ट के साथ आती है।